Thomas Doll

Kerjaya kelab

Doll memulakan kariernya bersama kelab tempatan, BSG Lokomotiv Malchin sebelum sertai kelab divisyen pertama Jerman Timur (DDR-Oberliga), Hansa Rostock. Pada tahun 1986, beliau melakukan perpindahan ke Berliner FC Dynamo, antara kelab gergasi negara itu. Beliau meraih dua gelaran liga pada tahun 1987 dan 1988 dan beliau turut dapat beraksi buat kali pertama di Piala Eropah.
Selepas penyatuan Jerman, Doll menjadi salah satu pemain yang dicari-cari dari negara bekas Jerman Timur. Beliau bersama rakan sepasukannya di Dynamo, Frank Rohde sertai Hamburger SV pada tahun 1990. Selepas satu musim di situ, beliau berpindah ke Lazio dengan kos perpindahan sebanyak 15 juta DM. Beliau beraksi di Lazio selama tiga tahun sebelum kembali ke Jerman pada tahun 1994 untuk sertai Eintracht Frankfurt. Namun disebabkan kecederaan, beliau hanya tampil dalam 28 kemunculan selama tiga musim bersama Eintracht. Selepas setahun di Bari, beliau kembali semula ke Hamburger pada tahun 1998. Beliau kekal selama tiga musim tetapi disebabkan dilanda kecederaan, beliau melakukan persaraan.

Kerjaya antarabangsa

Di peringkat antarabangsa, Doll mewakili Jerman Timur (29 kaps bersama tujuh gol) dan Jerman (18 kaps dan satu gol). Penampilan antarabangsa terakhirnya ialah pada tahun 1993. Beliau sebahagian daripada pasukan kebangsaan Jerman ke Euro 1992 di mana pasukannya dinobatkan sebagai naib juara.

Hamburg

Berikutan persaraannya, beliau menjadi sebahagian daripada kakitangan jurulatih Hamburg dari tahun 2002 sebelum dilantik menjadi pengurus pasukan pada tahun 2004.
Pada awal kendaliannya di Hamburg, beliau menyelamatkan Hamburg daripada berdepan penyingkiran dan memenangi Piala Intertoto. Pada musim 2005-06, beliau membimbing Hamburg menduduki tempat ketiga Bundesliga sekali gus mendapat tempat ke Liga Juara-Juara. Pada musim seterusnya, prestasi pasukan sedikit merudum apabila prestasi Hamburg di Liga Juara-Juara berkhir di pusingan pertama dan pasukannya menduduki tangga tercorot liga pada pertengahan musim. Doll dipecat pada 1 Februari 2007.

Borussia Dortmund

Pada 19 Mei 2008, Doll meletak jawatan sebagai jurulatih Borussia Dortmund selepas pasukannya menamatkan musim di Bundesliga di tempat ke-13.

Gençlerbirliği

Doll setuju untuk menjadi jurulatih Gençlerbirliği SK dan menandatangani kontrak dua tahun.

Al-Hilal

Pada 20 Julai 2011, beliau dilantik untuk mengendali juara liga Arab Saudi, Al-Hilal tetapi dipecat pada 22 Januari 2012.

Ferencváros

Beliau menjadi ketua jurulatih kelab Hungary, Ferencváros pada 18 Disember 2013. Pada 20 Mei 2015, Ferencváros menewaskan Videoton 4–0 di Groupama Arena pada perlawanan akhir Magyar Kupa 2014–15.
Doll membimbing Ferencváros untuk meraih gelaran Nemzeti Bajnokság I ke-29 pada 2 April 2016 selepas menewaskan Debreceni VSC. Selepas merangkul kejuaraan liga, Doll telah membolot kesemua gelaran kejohanan bola sepak di Hungary.
Doll turut memperoleh anugerah Jurulatih Terbaik oleh Persekutuan Bola Sepak Hungary pada tahun 2016.

Kehidupan peribadi

Doll telah mempunyai dua anak perempuan. Salah satu anaknya ialah hasil perkahwinan bersama isterinya, Roberta yang berasal dari Itali. Manakala bekas isterinya kini berkahwin bersama bekas pemain bola sepak, Olaf Bodden.